Diari Oficial de la Generalitat Valenciana


Sumari del DOGV 9520, del 26-01-2023 (2023/403)

RESOLUCIÓ de 16 de gener de 2023, de la directora general de Relacions amb les Corts, de la Presidència de la Generalitat, per la qual es publica el conveni de col·laboració entre l'Agència Valenciana de Seguretat i Resposta a les Emergències i l'Associació Psicoemergències-CV, per a l'atenció psicològica en emergències.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9520

Data del DOGV
:   26-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/403


Data del document
:   16-01-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 16 de gener de 2023, de la directora general de Relacions amb les Corts, de la Presidència de la Generalitat, per la qual es publica el conveni de col·laboració entre l'Agència Valenciana de Seguretat i Resposta a les Emergències i l'Associació Psicoemergències-CV, per a l'atenció psicològica en emergències. [2023/403]  
L'Agència Valenciana de Seguretat i Resposta a les Emergències i l'Associació Psicoemergències-CV han subscrit, prèvia tramitació reglamentària, els dies 13 de desembre i 29 de novembre de 2022, el conveni per a l'atenció psicològica en emergències, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 12 de gener de 2023 i número 95/2023, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 16 de gener de 2023.- La directora general de Relacions amb les Corts: Ana Belén Domínguez Cana.  
  
  
Conveni de col·laboració entre l'Agència Valenciana de Seguretat i Resposta a les Emergències i l'Associació Psicoemergències-CV, per a l'atenció psicològica en emergències  
  
València, en la data de la signatura electrònica.  
  
Reunits  
Per una part, Gabriela Bravo Sanestanislao, consellera de Justícia, Interior i Administració Pública de la Generalitat, nomenada pel Decret 6/2019, de 17 de juny, del president de la Generalitat, i presidenta de l'Agència Valenciana de Seguretat i Resposta a les Emergències (d'ara en avant, l'Agència o l'AVSRE), que actua en nom i representació d'aquesta, d'acord amb el que estableix l'article 11.1.b de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, modificada per la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, per la qual s'atribueix a la persona titular de la Presidència de l'AVSRE la signatura de convenis en matèries que siguen competència de l'Agència.  
  
I per l'altra part, Irene López Romero, presidenta de l'Associació Psicoemergències-CV (d'ara en avant l'Associació), constituïda com a associació de caràcter privat sense ànim de lucre, i facultada per a aquest acte per la designació com a presidenta d'acord amb l'Assemblea General Extraordinària celebrada el 20 de setembre de 2022, en virtut de les atribucions que li atorga l'article 19 dels Estatuts de l'Associació i vigent de conformitat amb l'article 16.  
  
Manifesten  
L'AVSRE, adscrita orgànicament a la Conselleria de Justícia, Interior i Administració Pública, i creada per la Llei 4/2017, de 3 de febrer, de la Generalitat, contempla la missió de requerir a les restants administracions públiques, entitats públiques o privades i particulars la col·laboració necessària per al compliment de les obligacions establides en la llei, i de coordinar els serveis públics o privats que hagen d'intervindre en situacions d'emergència.  
Aquestes competències són desenvolupades per l'Agència sobre la base del Decret 122/2017, de 15 de setembre, del Consell, pel qual s'aprova el Reglament orgànic i funcional de l'Agència Valenciana de Seguretat i Resposta a les Emergències.  
L'Associació té com a fi l'atenció psicològica a les víctimes i familiars de possibles catàstrofes, com són accidents amb múltiples víctimes que generen un important impacte en la societat i alteren el seu ordre, o emergències, com són aquelles situacions d'alarma de menor envergadura i que per les seues característiques poden requerir de manera puntual la intervenció del psicòleg emergencista, en l'àmbit territorial de la Comunitat Valenciana.  
Segons els seus estatuts, formen part de l'Associació, i podran formar-ne part, les persones físiques i jurídiques que lliure i voluntàriament vulguen desenvolupar els fins de l'Associació i disposen de formació específica en emergències i catàstrofes.  
Les parts es reconeixen capacitat mútua per a obligar-se i acordar les clàusules següents.  
  
Clàusules  
  
Primera. Objecte  
Constitueix l'objecte del present conveni la col·laboració per part de l'Associació Psicoemergències-CV en l'atenció psicològica en emergències per a la millora de l'acció permanent de protecció i socors de les persones i dels béns, conformement a les competències que la legislació vigent atorga a l'Agència Valenciana de Seguretat i Resposta a les Emergències en matèria de protecció civil a la Comunitat Valenciana.  
  
El conveni està sostret per raó de la seua naturalesa i objecte a les regles aplicables a la contractació del sector públic.  
  
Segona. Obligacions de les parts  
L'Associació Psicoemergències-CV, sense perjudici de les prestacions a què, amb caràcter general, puga estar obligada per la legislació sobre protecció civil, d'acord amb la seua organització i fins, col·laborarà a través del grup d'experts, amb l'Agència, actuant en les situacions que li són pròpies de protecció civil i que es produïsquen en el territori de la Comunitat Valenciana, a requeriment d'aquesta.  
En les seues intervencions, s'integraran en la unitat bàsica que els plans d'emergència de la Comunitat Valenciana establisquen, i sota la coordinació i direcció fixades en el pla de protecció civil activat, sempre en el marc que la Llei 13/2010, de 23 de novembre, de la Generalitat, de protecció civil i gestió d'emergències, estableix per als serveis complementaris d'intervenció.  
Per a la prestació de la col·laboració esmentada en l'apartat anterior, les parts es comprometen a seguir el present conveni, en l'annex del qual s'especifica la disposició permanent del personal de l'Associació Psicoemergències-CV, els motius de la seua activació i la seua forma de mobilització.  
Els membres de l'Associació, com a personal expert, col·laborarà, previ acord amb l'AVSRE, en els cursos de formació organitzats per l'Institut Valencià de Seguretat Pública i Emergències (IVASPE) dirigits als serveis d'emergència regulats en la Llei 13/2010, de 23 de novembre, de la Generalitat, de protecció civil i gestió d'emergències.  
  
L'AVSRE facilitarà als nous membres de l'Associació un carnet perquè l'utilitzen en emergències, d'acord amb el Decret 8/2018, de 23 d'abril, del president de la Generalitat, pel qual s'estableixen les condicions i els requisits per a l'acreditació de les associacions i d'altres entitats col·laboradores en matèria d'assistència psicosocial en emergències i del personal voluntari col·laborador en l'assistència psicosocial en emergències a la Comunitat Valenciana, en el qual se'ls identifique com a psicòlegs experts col·laboradors amb l'AVSRE en matèria d'emergències, i una carta a l'ocupador on se certifique la seua pertinença al grup d'intervenció en emergències, i en què se sol·licite que se'ls facilite el permís per a abandonar el treball en cas d'activació del grup, sense perjudici d'aquest.  
Aquesta activació la durà a terme l'AVSRE per a la seua intervenció en cas de greu risc, catàstrofe i calamitat pública, així com en emergències menors en el marc dels diferents plans i procediments d'emergència, d'acord amb la Llei 4/2017, de 3 de febrer, per la qual es crea l'Agència Valenciana de Seguretat i Resposta a les Emergències, i el Decret 122/2017, de 15 de setembre, del Consell pel qual s'aprova el seu Reglament orgànic i funcional.  
L'Associació haurà de facilitar una relació dels vehicles utilitzats per al seu desplaçament amb la marca, el model i la matrícula, així com les dades identificatives de les persones que es desplacen al lloc en què es demane la seua intervenció, a fi de permetre l'entrada i eixida de les persones i vehicles autoritzats en els controls d'accessos de la zona afectada.  
Els membres de l'Associació hauran d'informar de qualsevol modificació de dades respecte als seus integrants per correu electrònic a proteccióncivil112@112cv.gva.es, i en el moment en què s'implante l'opció telemàtica mitjançant una sol·licitud emplenant el model normalitzat corresponent disponible en la seu electrònica de la Generalitat  
https://sede.gva.es, d'acord amb l'article 50 del Decret 10/2018, de 9 de febrer del Consell, pel qual s'aprova el Reglament dels serveis de voluntariat de protecció civil i es crea i es regula el Registre de voluntariat de protecció civil de la Comunitat Valenciana.  
  
Els canvis que afecten les persones que tinguen la categoria de coordinador i/o suplent en cada província també hauran de ser comunicats a l'adreça de correu electrònic lglmmjc034@xll.ld de la Sala d'Emergències de la Generalitat.  
  
Tercera. Comissió de seguiment  
A partir de la data de signatura del present conveni es constituirà una comissió mixta de seguiment per a facilitar-ne el compliment i resoldre qualsevol dubte o conflicte que puga sorgir en la interpretació o aplicació del conveni, composta per dos representants de l'Agència Valenciana de Seguretat i Resposta a les Emergències i un representant de l'Associació Psicoemergències-CV.  
Per part de l'AVSRE, els representants seran la persona responsable de la Subdirecció General d'Emergències i la persona responsable del Servei de Coordinació d'Emergències.  
Per part de l'Associació, el representant serà el president de l'Associació, o un càrrec de la Junta Directiva, en cas d'impossibilitat d'assistència del president.  
La presidència de la comissió recaurà en l'Agència Valenciana de Seguretat i Resposta a les Emergències i la Secretaria, en l'Associació Psicoemergències-CV.  
Aquesta comissió es regirà quant al funcionament per les normes que regulen els òrgans col·legiats en la Llei 40/2015, d'1 d'octubre, de règim jurídic del sector públic.  
Es realitzarà, almenys un balanç de les accions realitzades a l'empara de l'acord, i aquest informe, així com les còpies de les actes, acords o informes de la comissió mixta de seguiment seran comunicats a la direcció de l'AVSRE.  
La comissió es reunirà, almenys una vegada a l'any, i sempre que ho sol·licite alguna de les parts.  
  
Quarta. Vigència  
La vigència del present conveni serà de quatre anys a partir de la data en què se signe. El conveni podrà prorrogar-se anualment fins a quatre anys addicionals en les mateixes condicions, i en aquest cas serà necessari que les dues parts manifesten amb un mes d'antelació respecte a la data del venciment el seu consentiment exprés.  
  
Cinquena. Clàusula d'extinció  
Són causes de resolució:  
a) El transcurs del termini de vigència del conveni sense haver-se'n acordat la pròrroga.  
b) L'acord unànime de tots els signants.  
c) L'incompliment de les obligacions i compromisos assumits per part d'algun dels signants.  
En aquest cas, qualsevol de les parts podrà notificar a la part incomplidora un requeriment perquè complisca en un determinat termini les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució de l'acord i a les altres parts signants.  
Si transcorregut el termini indicat en el requeriment persisteix l'incompliment, la part que el va dirigir notificarà a les parts signants la concurrència de la causa de resolució, i l'acord es considerarà resolt. La resolució del conveni per aquesta causa podrà comportar la indemnització dels perjudicis causats si així s'ha previst.  
d) Per decisió judicial declaratòria de la nul·litat de l'acord.  
e) Per qualsevol altra causa diferent de les anteriors prevista en el conveni o en altres lleis.  
Atés l'objecte del conveni, no es preveu que en el supòsit d'extinció queden actuacions en curs en el moment de finalitzar-lo per causes diferents del tancament del seu termini de vigència.  
Sisena. Reserva i protecció de dades  
En tot cas, s'acomplirà el que s'estableix en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Setena. Clàusula d'inexistència d'obligacions econòmiques per a la generalitat  
L'aplicació i execució d'aquest conveni no comporta obligacions econòmiques per a la Generalitat, i està sotmés al que s'estableix per l'article 12, apartat 1r, del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
  
Huitena. Marc d'interpretació i jurisdicció competent  
Les parts signants es comprometen a tractar de resoldre en el marc de la comissió de seguiment qualsevol dubte o conflicte que puga sorgir en la interpretació o l'aplicació del present conveni. Però si això no és possible, resultarà competent la jurisdicció contenciosa administrativa per a resoldre els eventuals litigis que puguen derivar-se'n.  
  
  
Novena. Publicitat  
En compliment del que estableixen els articles 9.1.c i 10.1 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, quan es produïsca l'entrada en vigor del capítol II del títol I de la Llei 1/2022, de 13 d'abril, de transparència i bon Govern de la Comunitat Valenciana, d'acord amb el seu article 12.2 i 21.1.a, el present conveni, després de ser signat, es publicarà en el portal de transparència de la Generalitat gva Oberta.  
Una vegada inscrit en el Registre, es publicarà en el termini màxim de deu dies hàbils en el Diari Oficial de la Generalitat Valenciana mitjançant una resolució de l'òrgan superior o directiu responsable del Registre, així com tota modificació, pròrroga, suspensió o extinció del conveni, de conformitat amb l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
  
Desena. Modificacions  
Els termes del present conveni de col·laboració podran ser modificats de mutu acord entre les parts subscriptores, i s'incorporaran com a part inseparable del text del conveni.  
  
I com a prova de conformitat, les parts signen electrònicament el present conveni en la data indicada en la signatura  
  
13.12.2022. La consellera de Justícia, Interior i Administració Pública: Gabriela Bravo Sanestanislao.  
29.11.2022. La presidenta de l'Associació Psicoemèrgencies-CV, Irene López Romero.  
  
  
  
Annex  
Protocol d'actuació en cas de mobilització del personal de l'Associació Psicoemergències-cv  
  
Primer. Localització i transmissió de l'avís  
El Centre de Coordinació d'Emergències de la Generalitat (CCE Generalitat) notificarà a l'Associació de Psicoemergències Comunitat Valenciana a través de la Sala 112 Comunitat Valenciana aquells supòsits contemplats en la seua classificació dels incidents en què es considere necessària la seua col·laboració mitjançant un SMS que tindrà caràcter informatiu i el contingut del qual farà referència a la localització, classificació i informació bàsica de l'incident.  
La Sala d'Emergències de la Generalitat avisarà mitjançant una trucada telefònica el coordinador/a provincial o suplent d'aquells incidents rellevants que per la seua naturalesa requerisquen la seua assistència, així com, prèvia valoració, en aquells casos que la sol·licitud procedisca d'una autoritat, servei d'intervenció o organisme.  
Quan s'activa el procediment de múltiples víctimes l'avís inicial es durà a terme mitjançant un SMS, i en cas que es mobilitze el personal de Psicoemergències es farà amb una trucada telefònica.  
El responsable o coordinador provincial facilitarà informació sobre els mitjans, els recursos disponibles i el seu temps de resposta, i comunicarà aquesta circumstància al CCE Generalitat.  
L'Associació Psicoemergències-CV facilitarà una llista dels seus membres acreditats en assistència psicosocial en emergències i designarà els responsables, així com els seus suplents, amb els telèfons i les adreces electròniques, i comunicarà qualsevol modificació que es produïsca en aquests.  
  
Segon. Mobilització  
El CCE Generalitat mobilitzarà el personal de l'Associació en aquelles emergències amb gran commoció de les famílies de les víctimes, en aquelles d'especial gravetat i en aquelles en què, a causa del nombre de víctimes, s'active el procediment d'actuació en emergències amb múltiples víctimes inclòs en el Pla territorial d'emergència de la Comunitat Valenciana, així com en l'activació d'un pla de protecció civil.  
  
Si el CCE Generalitat rep la comunicació de l'oferiment o la disponibilitat de l'Associació Psicoemergències per a intervindre en un incident en què no s'ha activat un procediment d'actuació o un pla de protecció Civil, la seua participació serà valorada i requerirà autorització prèvia, en el marc del present conveni.  
També es podrà requerir la seua mobilització i desplaçament al CCE Generalitat per a fer-se càrrec del telèfon d'atenció a víctimes i familiars en els casos en què aquest s'habilite.  
D'altra banda, el CCE Generalitat transmetrà la sol·licitud de mobilització per via telefònica al coordinador/a del grup com a confirmació i perquè en quede constància.  
El grup es mobilitzarà al lloc de l'emergència únicament quan reba l'autorització del CCE, el qual, al seu torn, transmetrà la mobilització a l'autoritat competent en el lloc de l'incident i facilitarà informació a la persona responsable del grup sobre:  
 Lloc del sinistre i ubicació del lloc de comandament avançat.  
 Característiques del sinistre.  
 Existència d'altres grups en el lloc i forma de col·laboració amb aquests.  
 Persona de contacte en el lloc de l'incident (director/a del lloc de comandament avançat i responsable de la unitat bàsica sanitària).  
Durant l'emergència, en el lloc d'aquesta, els membres de Psicoemergències-CV actuaran sota les ordres del director del lloc de comandament avançat, i en col·laboració amb altres professionals de la psicologia pertanyents a altres organitzacions, sota el model d'organització definit per l'Agència Valenciana de Seguretat i Resposta a les Emergències, sobre la base de les necessitats subjectes a la magnitud de la intervenció amb la finalitat d'una coordinació eficaç.  
En cas d'una emergència amb múltiples víctimes, que implica necessàriament l'activació d'un pla de protecció civil, en què es constituïsca el CAF (Centre d'Atenció a Víctimes i Familiars), serà el lloc des del qual es duran a terme les actuacions d'assistència psicosocial.  
  
El grup de Psicoemergències s'integrarà en l'equip tècnic de la persona de contacte (PECO) designada per a la prestació d'assistència a les víctimes i familiars d'accidents d'aviació civil la referència normativa de la qual es troba en el Reial decret 632/2013, de 2 d'agost, d'assistència a víctimes d'aviació civil i els seus familiars, i en la Resolució de 14 de maig de 2014, de la Sotssecretaria, per la qual s'aprova el protocol de coordinació per a l'assistència a víctimes d'accidents d'aviació civil, així com en totes aquelles altres emergències amb múltiples víctimes en què s'active el Pla territorial d'emergències de la Comunitat Valenciana.  
  
Les tasques d'atenció psicològica en els IML quan en aquests es constituïsca el Centre de Gestió Medicolegal hauran d'organitzar-se coordinadament entre el responsable del grup i el psicòleg responsable de l'IML corresponent.  
«Les normes d'actuació derivades del present conveni hauran d'ajustar-se en tot cas a les disposicions derivades dels plans de protecció civil i gestió d'emergències que resulten aplicables conforme a l'article 21 de la Llei 13/2010, de 23 de novembre, de la Generalitat, de protecció civil i gestió d'emergències, com ara el Pla territorial d'emergències de la Comunitat Valenciana, els plans especials, els procediments d'actuació, els protocols operatius, els plans d'autoprotecció i els plans d'esdeveniments especials, vigents o revisats en el futur per l'autoritat competent».  
  
Tercer. Seguiment  
El coordinador o coordinadora de cada província serà el responsable del grup i exercirà d'interlocutor amb el CCE Generalitat, a qui comunicarà l'eixida i l'arribada del grup al lloc de l'emergència i les incidències que es produïsquen fins a la seua resolució.  
  
Quart. Fi de l'emergència  
A l'efecte del grup, l'actuació finalitzarà en el moment que acaben les labors d'atenció psicològica a víctimes, familiars i personal d'intervenció.  
La desmobilització del grup la proposarà el seu responsable al CCE Generalitat, consensuant-la amb el subdirector general d'Emergències.  
Així mateix, a fi d'acreditar i validar les actuacions realitzades durant l'emergència, el coordinador o coordinadora del grup, o la persona que es designe, informarà de l'inici i la fi de la seua intervenció amb la periodicitat que li siga possible a la Sala d'Emergències de la Generalitat.  
Finalitzada l'assistència psicosocial, el responsable del grup elaborarà un informe de les actuacions en l'emergència, que remetrà a la presidenta de l'Associació i a l'Agència Valenciana de Seguretat i Resposta a les Emergències.